Studente deur ‘polisielede’ afgetrek, beroofDanilo von Ludwiger (Foto: Verskaf) Twee eerstejaarstudente wat medies studeer aan die Universiteit van Pretoria is Dinsdag vroegoggend deur twee mans, oënskynlik polisiemanne, van die R80-snelweg afgetrek en van al hul besittings beroof. Die 19-jarige Danilo von Ludwiger het Dinsdagmiddag aan Maroela Media gesê hy en sy mede-student Trusty Kavasuva (19) was omstreeks 04:40 in sy blou Ford Fiesta oppad na hul ouerhuise in Namibië. Die twee is reeds op vakansie, aangesien albei gepromoveer het en nie eksamen hoef te skryf nie. Dié twee jong mense sou nooit kon raai dat hulle enkele minute later sonder dié motor of enige ander besittings gestrand langs die pad sou staan nie. Von Ludwiger vertel hulle was skaars op die snelweg toe ’n polisievoertuig agter hulle te voorskyn kom en sy ligte flits. “Die polisielede het die blou ligte in hul voertuig aangesit en ek het afgetrek soos dit maar van ŉ mens verwag word,” sê Von Ludwiger. Hy vertel twee mans in hul 30’, in polisieuniform, het uit die voertuig geklim en sy registrasienommer nagegaan voordat hulle vir sy bestuurderslisensie gevra het. Daarna het die polisiebeamptes gevra dat Von Ludwiger en Kavasuva uit die motor klim, sodat hulle ondersoek kan word. “Dit was alles volgens protokol en ek het nie eers iets vermoed nie. Daar was ’n ongemaklike stilte en toe stamp een van die mans my van agter en ruk ’n vuurwapen uit,” vertel Von Ludwiger. Hy verduidelik dat die polisielede hulle op ’n heuwel voorgekeer het. Hy en Kavasuva het oor ’n versperring langs die pad gespring en die heuwel afgehardloop waarna die polisielede met Von Ludwiger se motor en al hul besittings op die vlug geslaan het. Dié motor het ’n Namibiese registrasienommer. Afgesien van ’n paar skrape wat hulle in die hardloop opgedoen het, is die twee jong mense ongedeerd ná die voorval. Hulle is wel nog getraumatiseer, sê Von Ludwiger. Nadat die polisielede weggery en hulle tot verhaal gekom het, het Von Ludwiger en Kavasuva terug na die snelweg gestap waar hulle die eerste motor wat verbygekom het voorgekeer het. Dié was ’n sekuriteitsmotor wat hulle na ’n polisiestasie geneem het. “Omdat ons op pad was huis toe, was alles in die motor wat hulle gevat het. Al my klere, my skootrekenaar, my paspoort, ID en geld. Ons kon wel noodreisdokumente kry en sal binnekort huis toe vlieg. Ek wil net by die huis kom,” sê hy. “Ek is net gelukkig ek leef.” Maroela Media het die polisie vir kommentaar genader en wag op terugvoer.